ŠIAULIŲ MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL LOŠIMŲ ORGANIZAVIMO VIETOS POVEIKIO VERTINIMO KOMISIJOS

DARBO REGLAMENTO PATVIRTINIMO

2022 m. rugsėjo 1 d. Nr. A-1490

Šiauliai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, įgyvendindamas Lošimų organizavimo vietos poveikio vertinimo kriterijų ir prašymų nagrinėjimo tvarkos aprašo, patvirtinto Šiaulių miesto savivaldybės tarybos 2022 m. liepos 7 d. sprendimu Nr. T-293 „Dėl Lošimų organizavimo vietos poveikio vertinimo kriterijų ir prašymų nagrinėjimo tvarkos aprašo patvirtinimo“ 11 punktą, Šiaulių miesto savivaldybės administracijos direktoriaus 2022 m. liepos 13 d. įsakymo Nr. A-1251 „Dėl Lošimų organizavimo vietos poveikio vertinimo komisijos sudarymo“ 2.2 papunktį:

t v i r t i n u Lošimų organizavimo vietos poveikio vertinimo komisiją darbo reglamentą (pridedama).

Administracijos direktorius	Antanas Bartulis

PATVIRTINTA

Šiaulių miesto savivaldybės

administracijos direktoriaus

2022 m. rugsėjo 1 d. įsakymu Nr. A-1490

LOŠIMŲ ORGANIZAVIMO VIETOS POVEIKIO VERTINIMO KOMISIJOS

DARBO REGLAMENTAS

I SKYRIUS

BENDROJI DALIS

1. Lošimų organizavimo vietos poveikio vertinimo komisijos darbo reglamentas (toliau – reglamentas) nustato Lošimų organizavimo vietos poveikio vertinimo komisijos (toliau – Komisija) darbo, nagrinėjant juridinių asmenų (toliau – bendrovė), norinčių atidaryti ar steigti lošimų organizavimo vietą ar tęsti lošimų organizavimo veiklą lošimų organizavimo vietoje prašymus (toliau – prašymas) ir atliekant konkrečios prašyme nurodytos lošimų organizavimo vietos poveikio viešajai tvarkai, švietimui, kultūrai, visuomenės sveikatai, gyvenamajai aplinkai ir kriminogeninei situacijai vertinimą, organizavimo tvarką, Komisijos funkcijas, jos narių teises ir pareigas.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos azartinių lošimų įstatymo, Lietuvos Respublikos Vyriausybės nutarimais, kitais teisės aktais, Lošimų organizavimo vietos poveikio vertinimo kriterijų ir prašymų nagrinėjimo tvarkos aprašu, patvirtintu Šiaulių miesto savivaldybės tarybos 2022 m. liepos 7 d. sprendimu Nr. T-293 „Dėl Lošimų organizavimo vietos poveikio vertinimo kriterijų ir prašymų nagrinėjimo tvarkos aprašo patvirtinimo“ (toliau – Vertinimo tvarkos aprašas) ir šiuo reglamentu.

3. Komisija yra nuolat veikianti Šiaulių miesto savivaldybės (toliau – Savivaldybė) tarybos įpareigojimu sudaryta kolegiali institucija iš Savivaldybės administracijos struktūrinių padalinių, Šiaulių apskrities vyriausiojo policijos komisariato Šiaulių miesto ir rajono policijos komisariato, Nacionalinio visuomenės sveikatos centro prie Sveikatos apsaugos ministerijos Šiaulių departamento atstovų. Komisija sudaroma Savivaldybės administracijos direktoriaus įsakymu.

4. Komisijos veikla grindžiama skaidrumo, nešališkumo, nepriklausomumo, objektyvumo ir teisėtumo principais.

5. Komisiją kaip kolegialią instituciją atstovauja ir už jos veiklą atsakingas Komisijos pirmininkas. Komisiją techniškai aptarnauja Komisijos sekretorius, neturintis balsavimo teisės.

II SKYRIUS

KOMISIJOS FUNKCIJOS

6. Komisija pagal Vertinimo tvarkos aprašą vykdydama prašymų nagrinėjimo ir lošimų organizavimo vietos poveikio vertinimą, atlieka šias funkcijas:

6.1. nustato, ar bendrovė pateikė visus privalomus pateikti dokumentus ir informaciją;

6.2. atlieka konkrečios prašyme nurodytos lošimų organizavimo vietos poveikio viešajai tvarkai, švietimui, kultūrai, visuomenės sveikatai, gyvenamajai aplinkai ir kriminogeninei situacijai vertinimą, taikydama:

6.2.1. Vertinimo tvarkos apraše 12.1–12.3 papunkčiuose nustatytus kriterijus (kai ketinama naujai atidaryti ar steigti lošimų organizavimo vietą);

6.2.2. Vertinimo tvarkos apraše 13.1–13.3 papunkčiuose nustatytus kriterijus (kai ketinama tęsti lošimų organizavimo veiklą konkrečioje lošimų organizavimo vietoje);

6.3. užpildo Vertinimo tvarkos aprašo 14 punkte nurodytą nustatytos formos lentelę – Vertinimo tvarkos aprašo priedą, kurį pasirašo Komisijos pirmininkas;

6.4. atlikusi bendrą poveikio vertinimą, Komisijos protokoliniu siūlymu per Savivaldybės administracijos direktorių, vadovaudamasi Vertinimo tvarkos aprašo 17, 18 punktais, Savivaldybės tarybai teikia rekomendacijas:

6.4.1. pritarti sprendimo projektui dėl sutikimo atidaryti ar steigti lošimų organizavimo vietą, kai steigiant ar atidarant naują lošimų organizavimo vietą tenkinami Vertinimo tvarkos aprašo 12.2 ir 12.3 papunkčiuose nurodyti kriterijai. Kai lošimų organizavimo vietą ketinama atidaryti ar steigti pirmajame gyvenamojo namo aukšte, kuriame esančios negyvenamosios patalpos pagal namo projektą ir eksploataciją yra pritaikytos kitai veiklai ir turi pagrindinį įėjimą iš gatvės pusės, nesutampantį su įėjimu į namo laiptinę, turi būti tenkinami visi Vertinimo tvarkos aprašo 12 punkte numatyti kriterijai;

6.4.2. pritarti sprendimo projektui dėl sutikimo tęsti lošimų organizavimo veiklą lošimų organizavimo vietoje, kai tenkinami visi Vertinimo tvarkos aprašo 13 punkte numatyti kriterijai;

6.4.3. nepritarti sprendimo projektui dėl sutikimo atidaryti ar steigti lošimų organizavimo vietą ar tęsti lošimų organizavimo veiklą lošimų organizavimo vietoje, kai nėra tenkinami visi Vertinimo tvarkos aprašo nustatyti kriterijai.

III SKYRIUS

KOMISIJOS TEISĖS IR PAREIGOS

7. Komisija, vykdydama funkcijas ir prireikus, turi teisę Vertinimo tvarkos apraše nustatytais terminais gauti raštu informaciją, susijusią su konkrečios lošimų organizavimo vietos bendru poveikio vertinimu, iš Savivaldybės administracijos struktūrinių padalinių ir (ar) įstaigos pagal atitinkamą kompetenciją.

8. Komisija privalo vykdyti šio reglamento 6 punkte nurodytas funkcijas, laikydamasi teisės aktų reikalavimų:

8.1. nagrinėti Savivaldybės administracijai pateiktus bendrovių prašymus, užregistruotus Savivaldybės dokumentų valdymo sistemoje ir atlikti bendrą poveikio vertinimą;

8.2. nešališkai, objektyviai, nediskriminaciniais pagrindais, laikydamasi nustatytų terminų priimti sprendimus dėl rekomendacijų Savivaldybės tarybai.

9. Komisijos pirmininko pareigos:

9.1. šaukti Komisijos posėdžius;

9.2. tikrinti, ar yra kvorumas;

9.3. skelbti posėdžio pradžią, pertraukas ir pabaigą;

9.4. pirmininkauti posėdžiui;

9.5. skelbti balsavimą ir jo rezultatus;

9.6. laikytis kitų reglamente nustatytų Komisijos nario pareigų.

10. Komisijos pirmininko ir narių pareigos:

10.1. dalyvauti Komisijos posėdžiuose;

10.2. pranešti Komisijos sekretorei apie negalėjimą dalyvauti posėdyje ir nurodyti priežastis;

10.3. balsuoti priimant protokolinius nutarimus „už“ arba „prieš“;

10.4. informuoti kitus Komisijos narius, jeigu svarstomas klausimas yra susijęs su jo privačiaisiais interesais ir gali būti pažeistas nepriklausomumo principas, ir nusišalinti nuo tokio klausimo svarstymo ir balsavimo;

10.5. prieš pirmąjį Komisijos posėdį pasirašyti Konfidencialumo pasižadėjimą (reglamento priedas);

10.6. neteikti jokios informacijos tretiesiems asmenims apie bendrovių, pateikusių prašymus turinį, išskyrus Lietuvos Respublikos teisės aktų nustatytus atvejus;

10.7. laikytis kitų reglamente nustatytų Komisijos nario pareigų.

IV SKYRIUS

KOMISIJOS DARBO ORGANIZAVIMAS

11. Komisijos posėdžius šaukia ir jos veiklai vadovauja pirmininkas. Jei pirmininkas negali dalyvauti posėdyje, jį pavaduoja Komisijos pirmininko pavaduotojas arba Savivaldybės administracijos direktoriaus įsakymu paskirtas jį pavaduojantis asmuo.

12. Komisijos pirmininko pavedimu Komisijos sekretorius ne vėliau kaip likus 1 (vienai) darbo dienai iki posėdžio pradžios supažindina Komisijos narius su posėdžio darbotvarke ir numatomų svarstyti bendrovių prašymų medžiaga.

13. Komisijos sprendimai priimami dalyvaujant daugiau kaip pusei komisijos narių, įskaitant Komisijos pirmininką arba jo pavaduotoją, paprasta Komisijos narių balsų dauguma. Jei balsai pasiskirsto po lygiai, lemia Komisijos pirmininko balsas. Komisijos posėdžiai yra protokoluojami. Komisijos posėdžiai gali būti organizuojami nuotoliniu būdu (pasitelkiant informacinių ryšių nuotolinio bendravimo programas ir technologijas).

14. Dokumentų nagrinėjimo, vertinimo ir sprendimų priėmimo procedūras Komisija atlieka nedalyvaujant bendrovių atstovams.

15. Komisijos sprendimai dėl rekomendacijų įforminami protokolu, kuriame nurodomi Komisijos sprendimų motyvai (protokolo neatskiriamas priedas – lentelė –Vertinimo tvarkos aprašo priedas, kurį pasirašo Komisijos pirmininkas). Protokolus pasirašo Komisijos pirmininkas ir sekretorius, su protokolu supažindinami visi Komisijos posėdyje dalyvavę Komisijos nariai (posėdžio protokolas surašomas ne vėliau kaip per 3 (tris) darbo dienas nuo Komisijos posėdžio dienos).

16. Komisijos narys nusišalina pats arba turi būti nušalintas nuo dalyvavimo Konkurso dokumentų vertinimo procedūroje ir neturi teisės dalyvauti svarstant ir priimant sprendimą, jeigu:

16.1. su bendrove, pateikusią prašymą, ar įgaliotu asmeniu jis yra susijęs tokiais teisiniais santykiais, dėl kurių gali turėti įtakos jo teisėms arba pareigoms;

16.2. jis yra su bent vieno bendrovės, pateikusios prašymą, atsakingo darbuotojo ar įgalioto asmeniu susijęs giminystės (tiesiosios aukštutinės ir tiesiosios žemutinės linijos giminaičiai, tikrieji bei netikrieji broliai ir seserys, įtėviai, įvaikiai) ar svainystės ryšiais;

16.3. jį su bent vienu iš bendrovės, pateikusios prašymą, atsakingu darbuotoju ar įgaliotu asmeniu sieja santuokos, globos ar rūpybos santykiai;

16.4. tarp jo ir prašymo teikėjo yra Lietuvos Respublikos viešųjų ir privačių interesų derinimo draudžiami tarnybiniai santykiai;

16.5. kitais atvejais, jeigu yra kitokių aplinkybių, kurios kelia abejonių dėl jo nešališkumo.

17. Sutuoktiniui prilyginamas ir asmuo, su kuriuo valstybės tarnautojas kartu gyvena neįregistravęs santuokos arba su kuriuo yra susižadėjęs (padavęs pareiškimą santuokai įregistruoti), taip pat buvęs sutuoktinis. Vaikams ir tėvams prilyginami įvaikiai ir įtėviai, taip pat buvę įvaikiai bei įtėviai.

18. Sprendimą dėl Komisijos nario nušalinimo nuo dalyvavimo nagrinėjant bendrovės prašymą ir jį vertinant, priima Komisijos pirmininkas, atsižvelgdamas į Komisijos nario prašymą.

19. Konfidencialia informacija nelaikoma informacija, jei ji įrašoma į protokolą ir jo priedą, įtvirtinantį komisijos protokolinį sprendimą.

20. Komisijos sudėtis keičiama, kai:

20.1. Komisijos narys atsistatydina savo noru;

20.2. Komisijos narį atšaukia iš Komisijos jį skyrusi įstaiga ar organizacija.

21. Organizacinį darbą (susirašinėjimą bendrovėmis, pateikusiomis prašymus) atlieka Savivaldybės administracijos Ekonomikos ir investicijų skyrius. Raštus pasirašo Savivaldybės administracijos direktorius.

V SKYRIUS

BAIGIAMOSIOS NUOSTATOS

22. Komisijoje svarstomais klausimais susijusi informacija tvarkoma nepažeidžiant asmens duomenų apsaugos, valstybės tarnybos, komercinės, profesinės ir kitų įstatymų saugomų paslapčių apsaugos reikalavimų, taip pat laikantis kitų įstatymuose numatytų apribojimų ir draudimų.

23. Asmens duomenys tvarkomi vadovaujantis Europos Parlamento ir Tarybos reglamentu 2016/679 ir Lietuvos Respublikos asmens duomenų teisinės apsaugos įstatymu. 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymo ir kitais teisės aktais, reglamentuojančiais asmens duomenų tvarkymą.

24. Komisijos pirmininkas, sekretorius, nariai, informaciją Komisijai raštu teikę asmenys už savo veiklą atsako pagal Lietuvos Respublikos įstatymus.

25. Tai, kas nereglamentuota šiame reglamente sprendžiama taip, kaip numatyta kituose Lietuvos Respublikos teisės aktuose.

__________________